section_heading: O projektu
paragraph_text: Na fotografijama vidimo umjetnicu u najrazličitijim situacijama, bez posebnog odabira, i bez pokušaja bilo kakvog gega s pojedinačno reprezentiranim logotipom. Najveći dio prostora 'Bačve' HDLU-a zauzimaju same majice, njih 365, po jedna za svaki dan u godini, izložene gusto jedna do druge na konopcima za sušenje rublja. Riječ je o pomalo začudnoj, inverznoj situaciji gdje su unutarnji zidovi odigrali ulogu dvorišnih, što se može iščitati kao jednostavna i inteligentna igra s toliko puta tematiziranim monumentalnim prostorom osvijetljenim pod kupolom. Sama umjetnica komentira: "Priča o projektu 365 majica razvila se iz ideje o višegodišnjem nerviranju oko bacanja novca na skupocjene robne marke iz bolesno precijenjenih shopova. Zaključak je da te skupocjene majice na kraju opet imaju istu priču kao i ove moje besplatne, a priča je, da se logom mjeri status uspješnosti. Otkako znam za sebe nosim s veseljem majice s reklamama tvrtki, čak sam ih i prije sakupljala sve dok nisam odlučila da ću kroz oblačenje svakodnevne besplatne majice simbolički biti obučena 365 dana s različitim logom i porukom. Sada sam uvjerena da majice koje su mi razne tvrtke poslale imaju mnogo boljih dizajnerskih ideja nego većina onih koje se prodaju pod suho zlato. Ovaj projekt je za mene jedno disciplinirano jednogodišnje divljanje zbog zbunjenih potrošača koji bi nakon ovog trebali malo bolje promisliti što kupuju i dal’ uopće treba kupovati! Nek’ se zapitaju otkud uopće taj sram zbog nošenja reklamnih majica."